নওগাঁ প্রতিনিধি : নওগাঁয় এবার সাবেক স্ত্রী , পুলিশে চাকুরিরত শালিকা ,শ্বাশুড়ী সহ ৪ জনের বিরুদ্ধে থানায় বুধবার চুরির অভিযোগ করেছেন নজরুল ইসলাম পিন্টু। আলোচিত এই ঘটনাটি নওগাঁ সদর উপজেলার চুন্ডিপুর গ্রামের।  অভিযোগে জানা গেছে , চুন্ডিপুর গ্রামের মৃত  মোজাফফর হোসেনের ছেলে নজরুল ইসলাম পিন্টু একই উপজেলার শামসুর রহমানের মেয়ে মোছাঃ নাদিরা বেগমকে দীর্ঘদিন পূর্বে বিয়ে করেন । ঘর সংসার কালে তাদের তিনটি ছেলে-মেয়ে জন্ম লাভ করে। নাদিরা বেগম তার মা ও বোনের প্ররোচনায় গত ২৯ মে পিন্টুকে স্বামী তালাক করে। এরপর সন্তানদের দেখার অজুহাতে পিন্টুর অনুপস্থিতিতে নাদিরা বেগম ,তার মা শাহিদা বেগম ,নাদিরার বোন পুলিশ কনস্ট্বেল শাহিনা বানু ও নাদিরার মামা মোঃ বয়তুল এই চার জন গত শনিবার রাত সাড়ে ৮ টার দিকে ওই বাড়ি থেকে নগদ ২০ হাজার ৭শত টাকা ও থালা,বাসন , হাঁড়ি-পাতিল এবং অন্যান্য মালামাল সহ  আরো ৯ হাজার ৫শত টাকার মালামাল চুরি করে নিয়ে যায়। এ ছাড়া এ নিয়ে বাড়াবাড়ি করলে খুন-জখমের হুমকি সহ গত ৬ জুন রাত ৮ টায় নাদিরার মামা মোঃ বয়তুল ও অজ্ঞাতনামা কয়েক জন পিন্টুকে মারপিট করে।  এ ব্যাপারে পুলিশ হেডকোয়াটার রাজারবাগ পুলিশ লাইনে কনস্ট্বেল পদে চাকুরিরত শাহিনা বানু জানান, তার ও তার পরিবারের অন্যান্যদের বিরুদ্ধে পিন্টুর অভিযোগ সত্য নয়।  নওগাঁ সদর থানার ওসি আলী আহম্মেদ হাশমি জানান, পিন্টুর অভিযোগ তদন্ত করে সত্যতা পাওয়া গেলে প্রয়োজনীয় ব্যবস্থা নেওয়া হবে।